SKRIFTLIG FORESPØRGSEL E-2380/00

af Olivier Dupuis (TDI) til Kommissionen

(13. juli 2000)

Om: Foranstaltninger til kontrol af kvaliteten af Ecstasy

Den franske minister Jack Lang har fremsat forslag om i forbindelse med arrangementer for unge, hvor man formoder, at Ecstasy vil blive indtaget i udbredt grad at oprette en hjælpetjeneste, som kan analysere og dermed kontrollere, hvor sikre de solgte piller er med det formål at finde frem til de piller, der er tilsat meget giftige stoffer, således at de unge, som ved disse arrangementer indtager Ecstasy, ikke udsættes for risici, der kan være dødsens farlige.

Hvilken holdning indtager Kommissionen principielt til dette forslag? Hvilke foranstaltninger til beskyttelse af forbrugerne mener Kommissionen kunne træffes under henvisning til princippet om forbrugerens ret til korrekt information? Mener Kommissionen ikke, at netop straf for indtagelse af visse stoffer er et element, som ved at gøre produktionen og afsætningen deraf ulovlig, fremmer indførelse på markedet af produkter, som ikke overholder nogen form for kvalitetsnormer? Mener Kommissionen ikke, at den ved at udelukke en helt kategori af stoffer fra de mest elementære kvalitetskriterier, vanskeligt kan forenes med det ansvar, som Fællesskabet i artikel 153 definerer i forbindelse med beskyttelse af forbrugernes helbred?

Svar afgivet på Kommissionens vegne af David Byrne

(26. september 2000)

Det skal allerførst understreges, at sikkerhedstests af ecstasy og lignende ulovlig narkotika hører under medlemsstaternes kompetence, og at Kommissionen ikke deltager i gennemførelsen af sådanne foranstaltninger. Der kan i dette tilfælde ikke henvises til EF-traktatens artikel 153 (tidligere artikel 129A), da denne artikel ikke er beregnet på at dække illegale stoffer.

I Den Europæiske Unions handlingsplan for bekæmpelse af narkotikamisbrug (2000-2004)(1) opfordres medlemsstaterne og Kommissionen til at udvikle innovative metoder til at forebygge misbruget af syntetisk narkotika under hensyntagen til, at misbrugerne af syntetisk narkotika er meget forskellige. Testning af ecstasy på stedet kan være en af disse innovative metoder, forudsat at det er tilladt i henhold til den pågældende medlemsstats lovgivning.

I henhold til udkastet til den årsberetning for 2000 om narkotikaproblemet i Fællesskabet, som er udarbejdet af Det Europæiske Overvågningscenter for Narkotika og Narkotikamisbrug, er der udført forskellige former for pilletests på stedet i Tyskland, Frankrig, Nederlandene og Østrig. I nogle medlemsstater foregår pilletestningen inden for et legalt gråt område, da indsamling, analyser og oplagring af ulovlig narkotika, selv med henblik på testning, udgør en lovovertrædelse. På den anden side har en domstol i Berlin afsagt kendelse om, at håndtering af narkotika under en narkotikatest ikke er strafbar, og i Østrig udføres der pilletestning som led i et forskningsprojekt. I Nederlandene er der opstillet kriterier for god testpraksis, hvor overvågningen er klart adskilt fra skadebegrænsningsfunktionen.

Narkotikacentret har bestilt en undersøgelse af de foranstaltninger vedrørende pilletests på stedet, der måtte være truffet i medlemsstaterne. I forbindelse med undersøgelsen skal der udfærdiges en fortegnelse over eksisterende pilletestningsprogrammer samt målene, målgrupperne, metoderne og fælderne i forbindelse hermed. Det endelige mål med projektet er at vurdere, hvordan forebyggelse og skadebegrænsende foranstaltninger kan knyttes sammen med pilletestningsarbejdet. Undersøgelsens resultater forventes at foreligge i dette efterår.

(1) KOM(1999) 239 endelig udg.